सुर्खेत (अस) । कर्णाली प्रदेश सरकारले चौंरी गाई, बाख्रा र माछा पाल्ने कृषकलाई समेत बजेट दिने भएको छ । प्रदेशको भूमि व्यवस्था कृषि तथा सहकारी मन्त्रालयले कृषकलाई प्रोत्साहनस्वरूप बजेट दिने लागेको हो । मन्त्रालयले सार्वजनिक गरेको बजेटमा ‘सामूहिक चौंरीगाई पालन कार्यक्रम’अन्तर्गत कार्मारोङमा मुगुलाई २५ लाख रुपैयाँ छुट्ट्याएको छ । त्यस्तै, चौंरीगाई स्रोत केन्द्र र सामूहिक चौंरीगाई पालन गर्न हुम्लाको नाम्खाका लागि २० लाख बजेट स्वीकृत गरिएको भूमि व्यवस्था कृषि तथा सहकारी मन्त्री तथा कर्णाली प्रदेश सरकारका प्रवक्ता विमला केसीले जानकारी दिइन् । उनका अनुसार मन्त्रालयले माछा पाल्ने कृषकलाई समेत बजेट दिने भएको छ । माछा उत्पादनमा प्रदेशलाई आत्मनिर्भर बन्न व्यवसायिक उत्पादन तथा प्रवद्र्धन कार्यक्रमतर्फ २ करोड बजेट दिइने उनको भनाइ छ । उनले विभिन्न जिल्लामा सामूहिक भेडा, बाख्रा र भैंसी पालक कृषकका लागि अनुदान स्वरुप एकमुष्ट ५ करोड रुपैयाँ बजेट स्वीकृत गरेको बताइन् ।